**ИНФОРМАЦИЯ**

**от координационна среща на Триото председателства на Естония, България и Австрия**

**(13 септември 2016 г., гр. Талин, Естония)**

На 13 септември 2016 г. в Талин се състоя среща на Триото Естония-България-Австрия и Генералния секретариат на Съвета на ЕС (ГСС) с цел провеждане на дискусия по процеса на подготовка на предстоящите за трите страни последователни ротационни председателства на Съвета на ЕС за периода юли 2017 -декември 2018 г. Това е първата среща с участие на Австрия като партньор в Триото след като в резултат на референдум през юни т.г. за членството си в ЕС Великобритания оттегли ангажимента си към провеждането на ротационно председателство в периода юли – декември 2017 г.

Заседанието се проведе на база предложен от естонската страна дневен ред, включващ следните теми - 1) Състояние на подготовката на Председателството и 2) Национални програми и приоритети, както и график и подход за изготвяне на програмата на Триото.

Резюме: Програмата на Триото председателства на Съвета на ЕС в периода юли 2017 – декември 2018 г. ще отразява реални и изпълними приоритети на държавите- партньори Естония, България и Австрия.

Страните от Триото обмениха информация за състоянието на подготовката си. България информира за приетото по доклад на министър-председателя г-н Бойко Борисов изменение с цел подобряване и засилване на координационния механизъм по Българското председателство и предстоящото детайлизиране на съответните механизми и Плана за действие.

Трио програмата ще бъде разработена на базата на приоритетите в Стратегическия дневен ред на ЕС и останалите стратегически документи на Съюза, включително стратегията за развитие “Европа 2020”. Отражение над акцентите и целите Трио програмата със сигурност ще имат и процесите във връзка с очакваното в резултат на референдума през юни т.г. оттегляне на Великобритания от ЕС, както и дебатът за бъдещето на ЕС. Участниците в срещата постигнаха съгласие по посочената от българска страна необходимост да се предвидят механизми за гъвкавост и адекватна реакция на политическата динамика в контекста на вътрешните и външните предизвикателства за ЕС.

Следва информация по дневния ред на срещата:

1. **Състояние на подготовката на Председателството**

**Темата беше въведена от Естония като домакин на срещата, последвана от презентации на България и Австрия**

* 1. **ЕСТОНИЯ**

**Стратегически документи и организация**

Основните приоритети от Стратегическия дневен ред на ЕС (юни 2014 г.) остават същите, въпреки промяната на графика на ротационните председателства на Съвета в резултат на уведомлението от Великобритания, че няма да осъществи ротационно председателство в периода юли – декември 2017 г.

Естония ще базира националната си програма и приноса си към програмата на Триото върху политическия рамков документ „Политика на Естония в ЕС 2015 – 2019”. и План за действие. Основните решения във връзка с Председателството се приемат от Комитет за координация на Председателството, който се ръководи от държавен секретар. Създадено е също така Звено за централно планиране, което разполага с три отдела - логистика, комуникация и човешки ресурси. Звеното все още е в процес на комплектоване.

**Бюджет**

Естонският бюджет за Председателството възлиза на почти 75 млн. евро и засега не е бил актуализиран, макар че естонската страна отбеляза текущо увеличаване на разходите за планирани дейности в резултат на изтеглянето на периода на нейното Председателство с половин година по-рано. Бюджетът покрива почти всички дейности, без обучението. Обучението от своя страна се осъществява със средства от програми на ЕК. Почти половината от средствата на бюджета са предназначени за възнаграждения за персонала.

**Персонал**

Продължава процесът по укрепване на кадровия капацитет на ПП в Брюксел. Общата численост на служителите в ПП се планира да достигне до 115 души.

В столицата ще бъдат наети допълнително 187 души, които ще бъдат разпределени между Звеното за централно планиране и секторните министерства.

**Място на провеждане на срещите и организация на събитията**

Все още се наблюдават технически проблеми, свързани с адаптирането на определеното място за провеждане на основните събития по време на Председателството - Creative hub. Организацията на събитията е децентрализирана като срещите на министерско равнище и тези на високо равнище ще се провеждат в Creative hub, а ресорните министерства сами ще избират местата за организиране на своите експертни срещи и други събития от календара на Председателството.

**Обществени поръчки**

След изтегляне на периода на Председателството с половин година по-рано и настъпилите в резултат на това промени в графика за провеждане на обществени поръчки е стартирана процедура за обществена поръчка за дейностите по акредитация, хотелско настаняване, транспортни услуги, логистика, интериорен дизайн и оборудване на Creative hub и др.

**Обучение**

Процесът на обучение на персонала ще приключи в края на февруари 2017 г. Организирани са обучителни цикли в 5 модула, като в момента се набляга на специфичните умения за експертите, които са ангажирани с дейности по Председателството. Започнати са и обучителните цикли, които се предоставят от институциите на ЕС.

**Комуникационна стратегия**

Общественото мнение в Естония е силно позитивно настроено към ЕС, поради което целите на Комуникационната стратегия ще бъдат разясняване на ролята на Председателството и промотиране на политиките на ЕС. Стремежът е постигане на максимална прозрачност в рамките на процеса. Сформиран е централен екип и план за действие. Секторните министерства ще осъществяват комуникационните дейности по отделните политики. Функционира сайт, насочен към вътрешна публика и посветен на подготовката за Председателството като част от сайта е специализиран блог, отворен за публикации от всички заинтересовани страни. Официалният сайт на Председателството ще започне да функционира вероятно през май 2017 г., предстои разработването му. Приоритетен канал за комуникация се предвижда да бъдат социалните мрежи (Туитър, Фейсбук).

**Културна програма в чужбина**

Била е базирана на 100-годишнината от обявяването на независимостта на Естония през 2018г., но предвид промяната в периода на провеждане на Председателството се е наложило да се възприеме друга концепция.

**Визуална идентичност на Председателството**

През месец юли т. г. е обявен конкурс за предоставяне на идеи относно визуалната идентичност на Председателството, като плановете са през месец октомври да бъдат обявени резултатите. Решение относно дизайна на подаръците ще бъде взето през месец ноември, а производството им ще стартира през месец януари 2017 г.

**Календар**

Първият проект на календар ще бъде готов през ноември т.г., представянето му пред държавите-членки ще е през декември т. г.

Срещите на високо равнище ще се подготвят от Звеното за централно планиране, а експертните срещи ще се организират от ресорните министерства (в сгради по тяхна преценка).

Промяната на календара е създало допълнителни трудности и работа, особено по отношение на обществените поръчки. Фокусът на срещите също е претърпял изменения с оглед промяната на периода на Председателството.

- Неформални срещи на министрите (11), като повечето са планирани през юли и септември 2017 г.

- Конференции на високо равнище (7), планирани през септември и октомври 2017 г.

- Експертни срещи - 56 срещи на високопоставени служители, 92 на ниво експерти/аташета и 50 конференции.

Окончателен вариант на политическия календар ще бъде представен на държавите-членки през декември 2016 г.

1. **2. БЪЛГАРИЯ**

България информира подробно за приетото по доклад на министър-председателя г-н Бойко Борисов изменение с цел подобряване и засилване на координационния механизъм по Българското председателство и предстоящото детайлизиране на съответните механизми и Плана за действие. Беше отправено предложение за сътрудничество в рамките на Триото по отношение на разпределение на задачите, вкл. и в трети страни.

* 1. **АВСТРИЯ**

Решение за координационната структура за подготовка на Председателството е взето през юни. Това ще бъде трето председателство за Австрия. Създаден е Изпълнителен секретариат, който ще се занимава с цялостната логистика и бюджет. Все още не са наети всички специалисти. Предстоят дискусии по отношение на бюджета. Ще има централизиран бюджет и бюджет за ресорните министерства. Председателството ще бъде базирано в Брюксел. В момента се търси място за провеждане на срещите в столицата. Предстои работа по логото и комуникацията. Ще бъде важно как ще бъдат ангажирани посолствата и за тази цел също смята, че трябва да се проведе дискусия в рамките на Триото. Ресорните министерства са инструктирани да идентифицират персонал и да стартират дейност по изготвяне на приоритетите.

1. **Национални програми и програма на Триото** **– темата бе въведена от Естония като домакин на срещата.**

Целта на Естония е подготовка на кратка национална програма в рамките на максимум 15 страници на базата на вече приетата политическа стратегия за периода 2015 – 2019 г. В началото на тази година ПП-Естония е започнало да групира всички въпроси, които попадат в периода на Председателството. Поддържали са се контакти с предишните председателства. В момента са идентифицирани около 500 въпроса в програмата. Тази информация е изпратена на ресорните министерства, които да идентифицират своите основни приоритети. Срокът за получаване на отговори е 14 октомври 2016 г., след което ще започне работата по основните приоритети на Председателството. През ноември ще се проведат срещи с ресорните министерства, за да бъде взето решение кои от техните предложения да бъдат включени в програмата. Планира се първи проект на програмата да бъде финализиран към декември т.г. След това се предвижда стартиране на дискусия с парламента. Целта е също така гражданското общество да бъде привлечено в процеса на изработване на националната програма. След тези консултации могат да бъдат осъществени някои редакции в програмата. През юли премиерът ще представи програмата в Европейския парламент, т.е. финалното й приемане от правителството ще стане през месец юни 2017 г..

Фокусът на Естония към момента е върху три теми – 1) сигурност (външни граници, тероризъм, политика за съседство, Източно партньорство), 2) икономика (единен пазар, дигитален пазар, работни места, икономически растеж, енергийна сигурност ; Цифровият единен пазар ще бъде ключов хоризонтален приоритет, като темата ще бъде повдигана на всеки формат на Съвета) и 3) отношения между ЕС и ОК По-ясна представа за идентифицираните естонски приоритети ще има обаче след месец октомври т.г.

1. **График и подход за изработване на програма на Триото**

Разпространен беше индикативен график за изготвяне на програмата на Триото, както следва:

* 20 септември – среща на Триото във формат Античи и с участието на ГСС с цел дискусия по работните методи, сроковете и структурата на програмата;
* ноември-декември (по предложение на Естония) – партньорите от Триото изпращат принос до ГСС под формата на булети, в които индикират основните си приоритети (месец ноември се предлага с оглед очакването ЕК да публикува своята Работна програма за 2017 г.), ГСС изпраща да триото и Европейската комисия нота в първи проект на 18-месечната програма.
* Януари-май 2017 г. – консултации/технически срещи между Триото, ГСС, ЕК и ЕСВД. Очакван резултат – втори вариант на програма.
* Юни 2017 г. – финални консултации; консултации със следващото Трио (Румъния, Финландия, Хърватия); предложение за финален текст се представя на КОРЕПЕР II и СОВ за одобрение.

Постигнато е съгласие за изработване на кратък стратегически документ, базиран на Стратегическата програма на Работната програма на ЕК в обем 5-10 страници.. Необходимо е да се вземе под внимание стратегическата дискусия за бъдещето на ЕС в Братислава (Братиславският процес).

Очакванията на ГСС за приносите на ДЧ е те да бъдат кратки, с цел постигане на максимална ефективност в процеса на работа. Като основа за приносите са петте точки от Стратегическата програма, като върху тях се надгражда с кратък принос. В националната програма може да бъдат включени повече въпроси по искане на ресорните министерства. Но следва да се има предвид, че програмата на Триото е програма на ЕС.

**4. Допълнителни въпроси**

По отношение на изготвянето на график за срещите на всяко едно от Председателствата ГСС уточни, че е необходимо да се проведат консултации с кабинета на Председателя на Европейския съвет и с кабинета на Върховния представител.

По отношение на сътрудничеството на ресорните министерства в рамките на Триото, Естония е инструктирала ресорните министерства да се влязат в контакт със своите колеги от България и Австрия, за да дискутират практическите въпроси, **но не и програмата и приоритетите на Председателството.** Необходимо е да бъде ясно, че работата по програмата и приоритетите протича на централизирано равнище.

България предложи определяне на лице за контакт в ресорните министерства, за да може да се осъществи връзка между точните специалисти в ресорните министерства. Естония пое ангажимент за решаване на този въпрос.

В заключение беше постигнато съгласие Естония да изпрати проект на заключения от срещата, които да бъдат одобрени от трите столици със срок от една седмица.

След българското домакинство на началото на тази година и проведената среща в Талин процесът на съгласуване ще продължи във Виена и в Брюксел.